CELEX: 32017D0290
Language: sk
Date: 2017-02-17 00:00:00
Title: Vykonávacie rozhodnutie Rady (EÚ) 2017/290 zo 17. februára 2017, ktorým sa mení rozhodnutie 2009/935/SVV, pokiaľ ide o zoznam tretích štátov a organizácií, s ktorými Europol uzavrie dohody

18.2.2017   
            
            
               SK
            
            
               Úradný vestník Európskej únie
            
            
               L 42/17
            
         VYKONÁVACIE ROZHODNUTIE RADY (EÚ) 2017/290
   zo 17. februára 2017,
   ktorým sa mení rozhodnutie 2009/935/SVV, pokiaľ ide o zoznam tretích štátov a organizácií, s ktorými Europol uzavrie dohody
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (1), a najmä na jeho článok 26 ods. 1 písm. a),
   so zreteľom na rozhodnutie Rady 2009/934/SVV z 30. novembra 2009, ktorým sa prijímajú vykonávacie predpisy upravujúce vzťahy Europolu s jeho partnermi vrátane výmeny osobných údajov a utajovaných skutočností (2), a najmä na jeho články 5 a 6,
   so zreteľom na stanovisko Európskeho parlamentu (3),
   keďže:
   
               (1)
            
            
               Rada 30. novembra 2009 prijala rozhodnutie 2009/935/SVV (4).
            
         
               (2)
            
            
               V článku 26 ods. 1 písm. a) rozhodnutia 2009/371/SVV sa Rade priznávajú vykonávacie právomoci na stanovenie zoznamu tretích štátov a organizácií, s ktorými má Europol uzavrieť dohody. Na základe rozhodnutí 2009/371/SVV a 2009/935/SVV je tento zoznam uvedený v prílohe k rozhodnutiu 2009/935/SVV.
            
         
               (3)
            
            
               Správna rada Europolu preskúma v prípade potreby zoznam a rozhodne, či Rade navrhne jeho zmenu.
            
         
               (4)
            
            
               Nariadenie Európskeho parlamentu a Rady (EÚ) 2016/794 (5) (ďalej len „nariadenie o Europole“) sa bude uplatňovať od 1. mája 2017. Podľa Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, nie je Dánsko viazané nariadením o Europole ani nepodlieha jeho uplatňovaniu. Preto sa od 1. mája 2017 bude Dánsko považovať za tretiu krajinu, pokiaľ ide o Europol.
            
         
               (5)
            
            
               Vzhľadom na dôležitosť, ktorú prikladajú všetky strany predchádzaniu závažnej trestnej činnosti, ktorá sa týka dvoch alebo viacerých členských štátov, terorizmu a formám trestnej činnosti, ktoré zasahujú do spoločného záujmu, na ktorý sa vzťahuje politika Únie, a boju proti nim, je dôležité zabezpečiť spoluprácu medzi Europolom a Dánskom, pokiaľ ide o kľúčové otázky, s cieľom posilniť odolnosť Únie voči bezpečnostným hrozbám.
            
         
               (6)
            
            
               Podľa článku 25 ods. 1 písm. c) nariadenia o Europole môže dohoda o spolupráci umožňujúca výmenu osobných údajov, uzatvorená pred 1. májom 2017 medzi Europolom a treťou krajinou v súlade s článkom 23 rozhodnutia 2009/371/SVV, predstavovať základ pre prenos osobných údajov z Europolu do tretej krajiny, pokiaľ je takýto prenos potrebný na plnenie úloh Europolu.
            
         
               (7)
            
            
               Správna rada Europolu 20. decembra 2016 rozhodla odporučiť Rade, aby do zoznamu doplnila Dánsko, pričom zdôvodnila operatívnu nevyhnutnosť uzavrieť s Dánskom dohodu o spolupráci.
            
         
               (8)
            
            
               S cieľom zabrániť tomu, aby od 1. mája 2017, keď už Dánsko nebude súčasťou Europolu ako jeho členský štát, vznikla operačná medzera, je veľmi dôležité, aby Europol bezodkladne začal postup smerujúci k uzavretiu dohody o spolupráci s Dánskom ako treťou krajinou.
            
         
               (9)
            
            
               Dánsko je viazané rozhodnutím 2009/371/SVV, a preto sa zúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2009/371/SVV.
            
         
               (10)
            
            
               Spojené kráľovstvo a Írsko sú viazané rozhodnutím 2009/371/SVV, a preto sa zúčastňujú na prijatí a uplatňovaní tohto rozhodnutia, ktorým sa vykonáva rozhodnutie 2009/371/SVV.
            
         
               (11)
            
            
               Rozhodnutie 2009/935/SVV by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE
   Článok 1
   Do bodu 1 prílohy k rozhodnutiu 2009/935/SVV sa vkladá tento záznam:
   
               „—
            
            
               Dánsko“.
            
         Článok 2
   Toto rozhodnutie nadobúda účinnosť dňom jeho prijatia.
   Uverejní sa v Úradnom vestníku Európskej únie.
   
      V Bruseli 17. februára 2017
      
         
            Za Radu
         
         
            predseda
         
         E. BARTOLO
      
   
   
      (1)  Ú. v. EÚ L 121, 15.5.2009, s. 37.
   
      (2)  Ú. v. EÚ L 325, 11.12.2009, s. 6.
   
      (3)  Stanovisko zo 14. februára 2017 (zatiaľ neuverejnené v úradnom vestníku).
   
      (4)  Rozhodnutie Rady 2009/935/SVV z 30. novembra 2009, ktorým sa určuje zoznam tretích štátov a organizácií, s ktorými Europol uzavrie dohody (Ú. v. EÚ L 325, 11.12.2009, s. 12).
   
      (5)  Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).